蒼溪山寺
作者：文同
朝代：宋

paragraphs: 正午風色高，遂泊蒼溪縣。
層崖抱林木，有寺藏葱蒨。
出船步危磴，蔭密頗縈轉。
上到金仙家，緣空列臺殿。
修篁掛懸溜，坐覺炎暑變。
老僧曉經論，言語何貫穿。
引我上高閣，闌干俯江面。
寥寥百里內，山水盡奇觀。
誰謂羈旅中，所見皆所願。
汀洲白鳥聚，井邑青烟散。
樂此暮忘歸，疏鐘起岩畔。
徙倚下松門，尚怪舟人喚。